Hans Blom (1819–1881)

Hans Blom (født 15. november 1819 i Gjerpen, død 7. februar 1881 i samme bygd)J.B. Halvorsen: Norsk Forfatter-Lexikon 1814–1880, Kristiania 1885, side 362–364.Oppslag i Historisk befolkningsregister; besøkt 1. juli 2025. var en norsk pedagog og rektor ved den høyere skolen i Tromsø. Han regnes som en av grunnleggerne av slavistikken i Norge.

 Liv og virke 
Hans Blom tilhørte slekten  Blom fra Skien, og var onkel til maleren Erik Werenskiold. 

Blom ble utdannet ved Skiens skole der han ble uteksaminert i 1838. Han studerte så ved universitetet i København og ble cand. philol. i 1844. Etter ti måneders språkstudier i Frankrike vendte han tilbake til København, der han ble cand. theol. i 1848.

Han slo deretter inn på en karriere i skoleverket og var først en periode adjunkt i Skien. I 1849 ble han utnevnt til overlærer (og senere rektor) ved Tromsø Middel- og Realskole.  Han var Tromsøs viseordfører i 1853 og ordfører i 1854–1856.«Tromsø bys ordførere og viceordførere», Tromsø Stiftstidende 6. november 1920, side 1.  

I Tromsø giftet han seg med Amalie Vilhelmine Ebeltoft (1824–1907). De hadde fem barn. Ebeltoft-familien drev blant annet handel på Russland og hadde jevnlig besøk derfra. Dette gjorde at Blom fikk interesse for russisk språk og kultur.Erik Egeberg og Arne Gallis: «Slavistikkens historie i Norge. En oversikt», Meddelelser fra Slavisk-baltisk institutt nr. 30, Oslo 1982, side 7.

I 1862 ble flyttet han til Fredrikshalds lærde og Realskole i Halden, der han var rektor fram til han pensjonertes i 1877.

 Språkstudier 
Bloms viktigste fremmedspråk (utenom latin) var fransk, som han skrev et par lærebøker i. 

I godt voksen alder lærte han seg russisk ved selvstudium. 

I 1870 fikk Blom et stipend for å gjennomføre en studiereise på 3–4 måneder til St. Petersburg, og i 1876 utga han den første russiske grammatikken på norsk, Russisk Sproglære. Verket regnes i ettertid som mislykket på mange vis, da Blom ikke hadde vesentlig kontakt med andre slavister og derfor har laget sin egen noe forvirrede systematikk. Boka var imidlertid absolutt et pionerverk, og det skulle ta mer enn 100 år før Norge fikk en annen russisk grammatikk av tilsvarende omfang.Erik Egeberg: «General Trends in Norwegian Slavonic Studies», i Bjørnflaten, Kjetsaa, Mathiassen (red.): A Centenary of Slavic Studies in Norway, Norwegian Academy of Science and Letters, Oslo 1998, side 76–77. NBdigital 

Han utga dessuten Meddelelser om den russiske Kirke, som dels er en beskrivelse av kirkebygningene i Kreml, dels en beskrivelse av de gammeltroende. Også her viderebringer han en del feil og misforståelser.

Blom var også den første som oversatte russisk litteratur til norsk, nemlig Pusjkins «Peter den Stores Morian» i Norsk Folkeblad (1867), og dikt og noveller av Pusjkin og Lermontov i  L. K. Daas tidsskrift Tids-Tavler (1873). 

Erik Egeberg omtaler Hans Blom som den egentlige grunnleggeren av russisk filologi i Norge, men skriver også at «Bloms virksomhet (var) mer et forspill enn en begynnelse for norsk slavistikk». Han hadde et praktisk forhold til språket og fikk satt i gang undervisning i russisk da han var rektor i Tromsø.

 Publikasjoner 
Hans Blom er registrert med en rekke publikasjoner, blant annet:
 Fransk Sproglære til Skolebrug (1854)
 Barnedaab og Barnetro (1857)
 Om Guds ord og Gjenfødelsens Kjendetegn (1859)
 Kortfattet fransk Sproglære til Skolebrug (1866)
 Hvad kan Arbeideren selv gjøre for at forbedre sin Klasses Tilstand? (1866)
 Fransk-engelsk-norsk og norsk-engelsk-fransk Ordbog over Udtryk fra Skibsfarten (1874)
 Meddelelser om den russiske Kirke (1874)
 Russisk Sproglære til praktisk Behov (1876)
Han skrev artikler i teologiske, pedagogiske og historiske tidsskrift, og han var en flittig bidragsyter til lokal og nasjonal dagspresse. Fra 1864 til 1875 var han ledende medarbeider («Udgiverens nærmeste Mand») i Smaalenenes Amtstidende. 

Referanser

 Litteratur 
 Egeberg, Erik: Rektor Hans Blom som slavist. Oslo: Universitetet i Oslo, Slavisk-baltisk institutt, 1978. Meddelelser (Universitetet i Oslo. Slavisk-baltisk institutt), nr. 18.

Kategori:Ordførere i Tromsø
Kategori:Norske pedagoger
Kategori:Norske skoleledere
Kategori:Rektorer ved skoler i Norge
Kategori:Norske slavister
Kategori:Personer fra Skien kommune